Afgørelse nr. 192

af 29. oktober 2003

om betingelserne for anvendelse af artikel 50, stk. 1, litra b), i Rådets forordning (EØF) nr. 574/72

(EØS-relevant tekst)

(2004/324/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

under henvisning til artikel 81, litra a), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet(1), ifølge hvilken den har til opgave at behandle ethvert administrativt spørgsmål, der opstår i forbindelse med forordning (EØF) nr. 1408/71 og senere forordninger,

under henvisning til artikel 81, litra d), i forordning (EØF) nr. 1408/71, ifølge hvilken den har til opgave at fremme og udvikle samarbejdet mellem medlemsstaterne ved at modernisere procedurerne for dataudveksling, især ved at tilpasse informationsstrømmen mellem institutionerne til telematikudveksling under hensyntagen til udviklingen inden for databehandling i de enkelte medlemsstater, især med det formål at fremskynde tilkendelsen af ydelser,

under henvisning til artikel 117, i forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71(2), ifølge hvilken den på grundlag af undersøgelser og forslag fra Det Tekniske Udvalg for Databehandling tilpasser de blanketter til bevidnelser, attester, erklæringer, begæringer og andre dokumenter samt de kredsløb og procedurer for overførsel af data, der er nødvendige for forordningens og gennemførelsesforordningens anvendelse til de nye databehandlingsteknikker,

under henvisning til artikel 50, stk. 2, i forordning (EØF) nr. 574/72, ifølge hvilken den fastsætter de nærmere regler til gennemførelse af nævnte forordnings artikel 50, stk. 1,

under henvisning til artikel 2, stk. 1, i forordning (EØF) nr. 574/72, ifølge hvilken den udarbejder blanketterne til de attester, bevidnelser, erklæringer, begæringer og øvrige dokumenter, der er nødvendige for anvendelsen af forordningerne, og ifølge hvilken disse dokumenter kan overføres mellem institutionerne enten ved hjælp af papirblanketter eller via telematiktjenester som standardiserede elektroniske meddelelser, og

ud fra følgende betragtninger:

(1) Betingelserne for anvendelse af artikel 50, stk. 1, litra b), i forordning (EØF) nr. 574/72, bør nærmere præciseres, og der bør udarbejdes blanketter til brug ved anvendelsen af nævnte artikel.

(2) Det er nødvendigt at skabe og fremme udveksling af informationer om forløbet af forsikringsforholdene for arbejdstagere, som er flyttet inden for Den Europæiske Union, før minimumspensionsalderen i de berørte stater, eller enhver anden procedure, som gør det muligt at informere arbejdstagerne om deres rettigheder i god tid og fremskynde den efterfølgende afgørelse af spørgsmålet om disse rettigheder.

(3) Afgørelse nr. 118 af 20. april 1983 skal ændres og ajourføres -

TRUFFET FØLGENDE AFGØRELSE:

De i artikel 50, stk. 1, litra b), i forordning (EØF) nr. 574/72 nævnte institutioner foretager en opgørelse over forløbet af forsikringsforholdene for arbejdstagere, som har været omfattet af to eller flere medlemsstaters lovgivning, efter de nedenfor fastsatte regler:

1. De berørte institutioner foretager opgørelse over forløbet af arbejdstagerens forsikringsforhold senest et år før det tidspunkt, da den pågældende opnår den alder, ved hvilken ret til pension indtræder,

a) enten på grundlag af en af arbejdstageren over for en af disse institutioner fremsat begæring

b) eller på initiativ af enhver af de berørte institutioner.

2. Institutioner forsyner andre institutioner, som foretager opgørelse over forløbet af forsikringsforholdene, med fyldestgørende informationer (registreringsdata og afsluttede perioder) om karriereforløbet for arbejdstagere, som har været forsikret i andre medlemsstater.

Afhængigt af de teknologiske muligheder stiller institutionerne disse informationer til rådighed med telematiske midler (jf. 2.1), online (jf. 2.2) eller med andre midler eller procedurer. I modsat fald anvender de den procedure med papirblanketter, som er beskrevet i 2.3.

Valget af tidspunkt og metode for dataudveksling træffes af medlemsstaterne ud fra deres pensionssystemer, og kan aftales af deres kompetente myndigheder eller institutioner.

2.1. I tilfælde af dataoverførsel med telematiske midler retter en institution, som foretager opgørelse over forløbet af forsikringsforholdene, henvendelse til de lokale kompetente institutioner via de udpegede organer i dens eget land og i de andre berørte medlemsstater. Anmodninger og svar skal udformes i overensstemmelse med henholdsvis blanket E 503 og blanket E 505. I forbindelse med disse udvekslinger overholder de berørte institutioner de fælles regler om udformning, navnlig med hensyn til sikkerhed og anvendelse af normer, og bestemmelserne om funktion af den fælles del af telematiktjenesterne fastsat af Den Administrative Kommission i henhold til artikel 117a og 117b i forordning (EØF) nr. 574/72.

2.2. Ved brug af onlineproceduren anvender en institution, der foretager opgørelse over forsikringsforhold, den opgørelse, der er foretaget af den anden institution i overensstemmelse med blanket E 505.

2.3. I det tilfælde proceduren med papirblanketter er forudvalgt, sender en institution, som foretager opgørelse over forsikringsforholdene, en blanket E 503 til institutionerne i alle de andre beskæftigelseslande, den har kendskab til. Som svar sender hver berørt institution en blanket E 505 med en opgørelse over den pågældendes forsikringsforhold under den anvendte lovgivning. Proceduren med papirblanketter kræver ikke, at de udpegede organer inddrages.

Myndighederne i to eller flere medlemsstater kan, efter at have hørt Den Administrative Kommission, aftale at anvende andre blanketter end E 503 eller E 505 eller indføre andre arrangementer for at gennemføre denne procedure.

2.4. Ved "udpeget organ" forstås i denne afgørelse:

>TABELPOSITION>

2.5. Blanket E 503 og E 505, som skal anvendes ved den procedure, der er baseret på papirblanketter, vedlægges denne afgørelse.

3. Såfremt der efter en medlemsstats lovgivning gælder visse aldersbetingelser for ret til efterladtepension, foretager de berørte institutioner på samme måde en opgørelse over forløbet af den afdøde arbejdstagers forsikringsforhold senest ét år før det tidspunkt, da én af hans efterladte opnår den alder, ved hvilken ret til efterladtepension indtræder.

4. Denne afgørelse, der erstatter afgørelse nr. 118 af 20. april 1983, offentliggøres i Den Europæiske Unions Tidende. Den gælder fra 1. januar 2004.

Giuseppe Miccio

Formand for Den Administrative Kommission

(1) EFT L 149 af 5.7.1971, s. 2.

(2) EFT L 74 af 27.3.1972, s. 1.

>PIC FILE= "L_2004104DA.011702.TIF">

>PIC FILE= "L_2004104DA.011801.TIF">

>PIC FILE= "L_2004104DA.011901.TIF">

>PIC FILE= "L_2004104DA.012001.TIF">

>PIC FILE= "L_2004104DA.012101.TIF">

>PIC FILE= "L_2004104DA.012201.TIF">